পাখির মতো মানুষও কি খাঁচায় বন্দি? উত্তর মিলবে এই বাংলা সিনেমায়

ওয়েব ডেস্ক: একটি পাখির খাঁচাবন্দি জীবন কেমন হয়? একইভাবে মানুষ জীবনের কোনও অদৃশ্য খাঁচায় পড়লে কেমন অনুভূতি হয়? এইসব প্রশ্নের উত্তর মিলবে প্রেক্ষাগৃহে। কারণ পাখিদের বন্দিদশার সঙ্গে মানুষের বাস্তব জীবনের এক সূক্ষ্ম যোগসূত্র দেখাতে চলেছে রুদ্রজিৎ রায়ের (Rudrajit Roy) প্রথম পূর্ণদৈর্ঘ্য ছবি (Bengali Cinema) ‘পিঞ্জর’ (Pinjar)। ‘চেজিং ড্রিমস ফিল্মস’-এর ব্যানারে নির্মিত এই ছবিটি ইতিমধ্যেই আন্তর্জাতিক মঞ্চে দাগ কেটেছে। বিশ্বের নানা প্রান্তের চলচ্চিত্র উৎসবে নির্বাচিত হয়েছে সিনেমাটি। এবার শুধু কলকাতায় আসার অপেক্ষা।

‘পিঞ্জর’ শুধু একটি সিনেমা নয়, এটি এক মর্মস্পর্শী কবিতা; স্বাধীনতা, বন্দিদশা এবং মুক্তির এক গভীর উপাখ্যান। গ্রাম বাংলা থেকে শহরের অলিগলি – সমস্ত জায়গায় অবৈধ পাখি শিকারের নিষ্ঠুর বাস্তবতা দেখানো হয়েছে এই ছবিতে। সেই সঙ্গে মানুষের ভেতরের খাঁচাকে দেখানো হয়েছে প্রতীকীভাবে। ঝিমলি, পারমিতা, শেফালি, তারক ও ইকবালের মতো আলাদা আলাদা চরিত্রকে ফুটিয়ে তোলা হয়েছে নিপুণভাবে। পাশাপাশি এই সিনেমায় দেখানো হয়েছে অশিক্ষা, দারিদ্র্য, ধর্মীয় গোঁড়ামি ও গার্হস্থ্য হিংসার মতো সামাজিক অন্ধকারকে এবং এগুলোকেই এক অদৃশ্য খাঁচার রূপ দিয়েছেন পরিচালক।

আরও পড়ুন: প্রয়াত প্রবীণ অভিনেতা গোবর্ধন আসরানি!

‘পিঞ্জর’ ছবির চিত্রনাট্য লিখেছেন রাহুল রায়, ক্যামেরায় মানস ভট্টাচার্য। ছবিতে অভিনয়ে রয়েছেন মমতা শংকর, জয় সেনগুপ্ত, সাতাক্ষী নন্দী, সগ্নিক মুখার্জী, সামিউল আলম, মল্লিকা বন্দ্যোপাধ্যায়, ঈশান মজুমদার, তথাগত মুখার্জী, এবং স্বস্তিদীপা রবিদাস। উল্লেখযোগ্য বিষয় হল, ছবির ভাবনাকে সম্মান জানাতেই এটিতে কাজ করেছেন মমতা শংকর (Mamata Shankar), রাতুল শংকর ও মল্লিকা বন্দ্যোপাধ্যায় রায়ের মতো তারকারা।

ইতিমধ্যে ‘পিঞ্জর’ ছবিটি ১৬তম শিকাগো সাউথ এশিয়ান ফিল্ম ফেস্টিভ্যাল, ইন্ডিয়ান ফিল্ম ফেস্টিভ্যাল অফ সিডনি, ইন্টারন্যাশনাল ইন্ডিয়ান ফিল্ম ফেস্টিভ্যাল অফ টরন্টো এবং এশিয়ান ফিল্ম ফেস্টিভ্যাল বার্সেলোনায় সম্প্রচারের জন্য নির্বাচিত হয়েছে। ভারতের বুকে এই সিনেমা প্রথমবারের জন্য প্রদর্শিত হবে ৩১তম কলকাতা আন্তর্জাতিক চলচ্চিত্র উৎসবের (KIFF) বাংলা প্যানোরামা প্রতিযোগিতা বিভাগে।